Številka: 020-0001/2008

Datum: 25.8.2015

**OBČINA ŠKOFJA LOKA**

**OBČINSKI SVET**

ZADEVA: PREDLOG ZA OBRAVNAVO NA SEJI OBČINSKEGA SVETA OBČINE ŠKOFJA LOKA

PRIPRAVIL: Občina Škofja Loka, Občinska uprava

NASLOV: **PREDLOG SPREMEMB IN DOPOLNITEV STATUTA OBČINE ŠKOFJA LOKA** – prvo branje

POROČEVALEC: Polona Gortnar, višja svetovalka

PREDLAGATELJ: župan

**PREDLOG SKLEPA:**

**Občinski svet Občine Škofja Loka predlagane Spremembe in dopolnitve Statuta Občine Škofja Loka – prva obravnava sprejme v predloženem besedilu.**

Priloga:

* Predlog Sprememb in dopolnitev Statuta Občine Škofja Loka
* Statut Občine Škofja Loka - uradno prečiščeno besedilo z vključenimi spremembami

1. **Uvod**
2. **Pravni temelj:**

Pravni temelji za sprejem sklepa so:

* 64. člen Zakona o lokalni samoupravi (Uradni list RS, št. 94/07 – UPB-2 s kasnejšimi spremembami; v nadaljevanju ZLS), ki določa, da sprejme občina svoj statut, ki določa temeljna načela za organizacijo in delovanje občine, oblikovanje in pristojnosti občinskih organov razen glede organov občinske uprave, način sodelovanja občanov pri sprejemanju odločitev v občini in druga vprašanja skupnega pomena v občini, ki jih določa zakon, statut sprejme občinski svet z dvotretjinsko večino vseh članov;
* prva alineja drugega odstavka 29. člena ZLS, v kateri je določeno, da v okviru svojih pristojnosti občinski sprejema statut občine;
* Zakon o ukrepih za uravnoteženje javnih financ občin (Uradni list RS, št. 14/15; v nadaljevanju: ZUUJFO), ki v 28. členu določa, da se morajo določbe občinskih statutov in drugih splošnih aktov občine uskladiti s tem zakonom najpozneje v šestih mesecih po njegovi uveljavitvi.
* prvi odstavek 16. člena Statuta Občine Škofja Loka (Uradni list RS, 33/10 in 2/13, 11/13 UPB-1), ki določa, da Občinski svet sprejema statut občine in
* prvi odstavek 87. člena Poslovnika Občinskega sveta Občine Škofja Loka (Uradni list RS, 74/11), ki ureja postopek za sprejem statuta Občine Škofja Loka in njegovih sprememb.

1. **Razlogi za sprejetje sprememb in dopolnitev, ocena stanja ter cilji in načela:**

Na podlagi poročila Ministrstva za Javno upravo, Službe za lokalno samoupravo, so bile po pregledu statutov občin predlagane priporočene terminološke ali vsebinske uskladitve. Prav tako se je s prakso pokazalo, da bi bilo mogoče nekatere stvari zapisati bolj eksaktno, obširneje oz. ožje ali drugače in posledično bolj jasno in razumljivo. Z ZUUJFO so bile spremenjene posamezne določbe ZLS,ki se nanašajo na krajevne skupnosti in določeno, da je določbe statuta potrebno uskladiti z zakonom najkasneje v roku šestih mesecev od uveljavitve zakona, to je do 15.9.2015. S predlaganimi spremembami statuta se bo izboljšala njegova uporabnost, na osnovi praktičnega izkustva bo posodobljena in izpopolnjena njegova vsebina.

1. **Ocena finančnih in drugih posledic:**

Sprejem sprememb in dopolnitev Statuta ne bo imel finančnih posledic za proračun.

1. **Predlog za odločanje**

Občinskemu svetu Občine Škofja Loka predlagamo, da v prvi obravnavi sprejme predlog Sprememb in dopolnitev Statuta Občine Škofja Loka.

Mag. Miha Ješe

župan

PREDLOG

Na podlagi 64. člena v zvezi s prvo alinejo 29. člena Zakona o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF in [14/15](http://www.uradni-list.si/1/objava.jsp?sop=2015-01-0505) – ZUUJFO ) in prvega odstavka 16. člena Statuta Občine Škofja Loka (Uradni list RS št. 11/13 – uradno prečiščeno besedilo) je Občinski svet Občine Škofja Loka na svoji \_\_. redni seji dne \_\_\_\_\_\_\_ sprejel

**Spremembe in dopolnitve**

**STATUTA**

**Občine Škofja Loka**

1. člen

V Statutu Občine Škofja Loka (Uradni list RS, št. 11/13 - uradno prečiščeno besedilo) se prvi odstavek 2. člena spremeni tako, da se glasi:

»Na območju Občine Škofja Loka so ustanovljene naslednje krajevne skupnosti, kot ožji deli občine:

* Bukovica - Bukovščica, s sedežem v Bukovščici, Bukovščica 4;
* Godešič, s sedežem na Godešiču, Godešič 100;
* Kamnitnik, s sedežem v Škofji Loki, Mestni trg 15;
* Sv. Lenart - Luša, s sedežem v Škofji Loki, Mestni trg 15;
* Log, s sedežem v Gabrku, Gabrk 1;
* Reteče - Gorenja vas, s sedežem v Retečah, Reteče 33;
* Stara Loka - Podlubnik, s sedežem v Škofji Loki, Podlubnik 139;
* Sv. Duh, s sedežem v Sv. Duhu, Sv. Duh 10;
* Škofja Loka Mesto, s sedežem v Škofji Loki, Mestni trg 15;
* Trata, s sedežem v Škofji Loki, Frankovo naselje 69;
* Zminec, s sedežem v Zmincu, Zminec 35.".

1. člen

V 4. členu se za tretjim odstavkom doda nov četrti odstavek, ki se glasi:

»Občani kot posamezniki in njihove organizacije lahko sodelujejo pri oblikovanju razvojnih načrtov občine, proračunov in drugih splošnih aktov občine z dajanjem predlogov, pripomb in mnenj v javni razpravi na način in v rokih, ki jih določi župan. Javna razprava o posameznem predlogu ne sme trajati manj kot trideset (30) dni.«.

Dosedanji četrti odstavek postane peti odstavek.

1. člen

V četrti alineji 8. člena se besedilo "evidenco evidentira občinska zemljišča" nadomesti z besedilom "evidentira občinsko nepremično", v šesti alineji pa se črta beseda "mrliško" ter za besedo "organizira" doda besedilo "mrliško pregledno" in vejica.

1. člen

V zadnji stavek tretjega odstavka 13. člena se spremeni tako, da se glasi: »Uradno glasilo, v katerem se objavljajo splošni akti občine, je Uradno glasilo slovenskih občin.«

1. člen

V 14. členu se dodata nov šesti in sedmi odstavek, ki se glasita:

»S konstituiranjem novoizvoljenega občinskega sveta preneha mandat prejšnjim članom občinskega sveta. S konstituiranjem preneha tudi članstvo v odborih in komisijah občinskega sveta.

Če je bil član občinskega sveta, ki mu je v skladu s prejšnjim odstavkom tega člena prenehal mandat, kot predstavnik občine imenovan v organ javnega zavoda, javnega podjetja ali sklada, katerega ustanoviteljica je občina, mu to članstvo preneha v skladu z ustanovitvenim aktom javnega zavoda, javnega podjetja ali sklada.«.

1. člen

Za 14. členom se doda nov 14.a člen, ki se glasi:

"14.a člen

Nezdružljivost funkcije člana občinskega sveta z drugimi funkcijami in delom določa zakon.

Podžupan, ki v primeru predčasnega prenehanja mandata župana opravlja funkcijo župana, v tem času ne opravlja funkcije člana občinskega sveta.".

1. člen

V 17. členu se črtajo drugi odstavek, drugi stavek v tretjem odstavku in tretji odstavek.

1. člen

V osmem odstavku 20. člena se za besedno zvezo "Na vsaki" doda beseda "redni", devetem odstavku pa se v prvem stavku črta zadnja vejica in besedilo "predsedniku nadzornega odbora občine", v zadnjem stavku pa se pred piko doda besedilo "in predsednika nadzornega odbora občine".

1. člen

22. člen se spremeni tako, da se glasi:

"22. člen

Razloge za predčasno prenehanje mandata članov občinskega sveta ter postopke v zvezi z s predčasnim prenehanjem mandata članov občinskega sveta in postopke za nadomestitev člana občinskega sveta ureja zakon.".

1. člen

V četrtem odstavku 32. člena se besedilo "članov občinskega sveta" nadomesti z besedo "podžupanov" in črta zadnji stavek.

1. člen

35. člen se spremeni tako, da se glasi:

"35. člen

Razloge za predčasno prenehanje mandata župana in podžupana ter postopke v zvezi z njunim predčasnim prenehanjem mandata in postopke za izvolitev novega župana ureja zakon.".

1. člen

V petem odstavku 38. člena se besedo »pečat« nadomesti z besedo »žig«.

1. člen

39. člen se spremeni tako, da se glasi:

»39. člen

Nadzorni odbor samostojno določa svoj program dela, ki vsebuje letni nadzorni program in predlog finančnega načrta. Z letnim nadzornim programom mora nadzorni odbor seznaniti občinski svet in župana. Predlog finančnega načrta predloži nadzorni odbor županu v postopku priprave predloga občinskega proračuna.

Nadzorni odbor lahko začne postopek nadzora le, če je tak nadzor določen v letnem nadzornem programu. Če nadzorni odbor želi izvesti nadzor, ki ni vključen v letni nadzorni program, mora najprej dopolniti nadzorni program. Dopolnitev letnega nadzornega programa posreduje v seznanitev županu in občinskemu svetu. Enako velja za spremembo letnega nadzornega programa.

Nadzorni odbor začne izvedbo nadzora z izdajo sklepa, s katerim se določi nadzorovana oseba, obseg nadzora in čas, v katerem bo potekal ter pooblastila člana oz. članov nadzornega odbora, ki bodo nadzor vodili. Sklep se vroči zastopniku oziroma pooblaščeni osebi neposrednega, posrednega uporabnika občinskega proračuna ali druge pravne osebe, ki upravlja z občinskim premoženjem, pri katerem bo nadzorni odbor izvedel nadzor (v nadaljnjem besedilu: nadzorovana oseba). O izdaji sklepa se obvesti župana.

Nadzorni odbor samostojno ocenjuje uspešnost izvajanja letnega nadzornega programa, sprejme poročilo in zaključni račun finančnega načrta nadzornega odbora.

S posameznimi poročili o izvedenih nadzorih seznanja nadzorni odbor občinski svet in župana, ko vsebujejo vse predpisane sestavine, so vročena nadzorovani osebi in so dokončna. Predsednik ali od njega pooblaščen član nadzornega odbora se mora udeležiti seje občinskega sveta, ko obravnava njegova poročila.«.

1. člen

Besedilo 40. člena se spremeni tako, da se glasi:

»40. člen

Nadzorni odbor opravlja naloge iz svoje pristojnosti in izvaja nadzor na podlagi preverjanj poslovnih poročil in zaključnih računov, pogodb, finančnih dokumentov in po potrebi druge dokumentacije končanih oziroma opravljenih dejanj, ki vplivajo na zakonito, pravilno, učinkovito in gospodarno poslovanje neposrednih in posrednih uporabnikov občinskega proračuna ali upravljanje z občinskim finančnim oziroma stvarnim premoženjem.

Nadzorni odbor ne sme opravljati svojih pristojnosti na način, s katerim bi omejeval samostojnost občinskih organov in organov posrednih uporabnikov občinskega proračuna.«.

1. člen

V prvem odstavku 41. člena se črta zadnji stavek.

1. člen

Prvi odstavek 57. člena se spremeni tako, da se glasi:

»Krajevne skupnosti sodelujejo pri opravljanju javnih zadev v občini, in sicer:

* dajejo predloge in sodelujejo pri pripravi razvojnih programov na območju občine na področju javne infrastrukture na svojem območju ter sodelujejo pri izvajanju investicij v komunalno infrastrukturo in sodelujejo pri nadzoru nad opravljenimi deli,
* sodelujejo pri pripravi programov oskrbe s pitno vodo in zaščiti virov pitne vode, sodelujejo pri pridobivanju soglasij lastnikov zemljišč za delo s področja javnih služb,
* dajejo predloge za sanacijo divjih odlagališč komunalnih odpadkov in sodelujejo pri njihovi sanaciji,
* dajejo predloge za ureditev in olepševanje kraja v smislu ureditve in vzdrževanja javnih prostorov, sprehajalnih poti ipd. in pri tem sodelujejo,
* dajejo pobude za dodatno prometno ureditev (prometna signalizacija, ureditev dovozov in izvozov, omejitve hitrosti ipd.),
* oblikujejo pobude za spremembo prostorskih, planskih in izvedbenih aktov ter jih posredujejo pristojnemu organu občine,
* dajejo mnenja glede sprememb namembnosti kmetijskega prostora v druge namene, predvidenih gradenj večjih proizvodnih in drugih objektov v skupnosti, za posege v kmetijski prostor (agromelioracija, komasacija), pri katerih je prišlo do spremembe režima vodnih virov,
* seznanjajo pristojni organ občine s problemi in potrebami prebivalcev krajevne skupnosti na področju urejanja prostora in varstva okolja,
* sodelujejo pri organizaciji kulturnih, športnih in drugih prireditev,
* spremljajo nevarnosti na svojem območju in o tem obveščajo štab za civilno zaščito ter po potrebi prebivalstvo in sodelujejo pri ostalih nalogah s področja zaščite in reševanja,
* dajejo mnenje k odločitvi o razpolaganju in upravljanju s premoženjem občine, ki je skupnostim dano za uporabo za opravljanje njihovih nalog.«.

V drugem odstavku se črta zadnja vejica in besedilo "ki ga občinski svet sprejme z dvotretjinsko večino vseh članov sveta".

1. člen

59. člen se spremeni tako, da se glasi:

"59. člen

Organ krajevne skupnosti je svet krajevne skupnosti, ki ga izvolijo krajani s stalnim prebivališčem na območju krajevne skupnosti. Način izvolitve članov sveta krajevne skupnosti določa zakon.

Volitve v svet krajevne skupnosti razpiše župan. Redne volitve v svete krajevnih skupnosti se opravijo istočasno kot redne volitve v občinski svet Občine Škofja Loka.

Sveti krajevnih skupnosti štejejo naslednje število članov:

* svet Krajevne skupnosti Bukovica - Bukovščica šteje 10 članov;
* svet Krajevne skupnosti Godešič šteje 7 članov;
* svet Krajevne skupnosti Kamnitnik šteje 11 članov;
* svet Krajevne skupnosti Sv. Lenart - Luša šteje 7 članov;
* svet Krajevne skupnosti Log šteje 7 članov;
* svet Krajevne skupnosti Reteče - Gorenja vas šteje 7 članov;
* svet Krajevne skupnosti Stara Loka - Podlubnik šteje 13 članov;
* svet Krajevne skupnosti Sv. Duh šteje 9 članov;
* svet Krajevne skupnosti Škofja Loka - Mesto šteje 15 članov;
* svet Krajevne skupnosti Trata šteje 15 članov;
* svet Krajevne skupnosti Zminec šteje 7 članov.

Volilne enote za volitve članov svetov krajevnih skupnosti določi občinski svet z odlokom.

Mandat članov sveta krajevne skupnosti se začne in konča istočasno kot mandat članov občinskega sveta.

Nezdružljivost članstva v krajevne skupnosti s funkcijami občinskih funkcionarjev in z delom v občinski upravi ureja zakon. Določbe zakona ~~in tega statuta~~, ki urejajo predčasno prenehanje mandata članu občinskega sveta, se smiselno uporabljajo tudi za prenehanje mandata članu sveta krajevne skupnosti.

Funkcija člana sveta krajevne skupnosti je nepoklicna.".

1. člen

V tretjem odstavku 60. člena se v prvem stavku za besedo »predstavlja« dodata besedi »in zastopa«.

1. člen

Doda se nov 60.a člen, ki se glasi:

»60.a člen

Svet krajevne skupnosti dela ter sprejema svoje odločitve na seji, na kateri je navzočih večina članov, z večino opredeljenih glasov navzočih članov.

Župan ima pravico biti navzoč na seji sveta krajevne skupnosti in razpravljati, vendar nima pravice glasovati.

Predsednik sveta krajevne skupnosti skliče svet najmanj štirikrat na leto oziroma večkrat v primeru, da je to potrebno. Predsednik mora sklicati svet krajevne skupnosti, če to zahteva župan, najmanj polovica članov občinskega sveta ali najmanj tretjina članov sveta krajevne skupnosti.

Za delovanje sveta krajevne skupnosti se smiselno uporablja poslovnik občinskega sveta.".

1. člen

61. člen se spremeni, tako da se glasi:

»61. člen

Svet krajevne skupnosti izvršuje naloge, ki so v skladu s tem statutom naloge krajevne skupnosti. Svet tudi:

* obravnava vprašanja iz občinske pristojnosti, ki se nanašajo na območje krajevne skupnosti in njene prebivalce, ter oblikuje svoja stališča in mnenja,
* daje pobude za sprejem odlokov in drugih splošnih aktov občine,
* sprejema odločitve o uporabi sredstev skupnosti in razpolaganju ter gospodarjenju s skupnim premoženjem krajevne skupnosti.

Mnenja in stališča ter pobude iz prejšnjega odstavka, ki se nanašajo na predloge splošnih aktov občine, mora predlagatelj v postopku priprave predloga za obravnavo na občinskem svetu obravnavati in občinskemu svetu o tem pisno poročati.

Svet krajevne skupnosti lahko za obravnavo posameznih vprašanj sklicuje zbore krajanov krajevne skupnosti. Za sklic in izvedbo zbora krajanov se smiselno uporabljajo določbe tega statuta, s katerimi je urejen zbor občanov.".

1. člen

63. člen se spremeni tako, da se glasi:

»Krajevna skupnost mora s svojim premoženjem gospodariti kot dober gospodar. Za razpolaganje s premoženjem skupnosti se uporabljajo določbe zakona, ki ureja ravnanje s stvarnim premoženjem samoupravnih lokalnih skupnosti, določbe zakona, ki ureja javne finance, ki ureja financiranje neposrednih uporabnikov občinskega proračuna in tega statuta. Če krajevna skupnost preneha obstajati ali če ji preneha pravna subjektiviteta, preidejo vse njene pravice in obveznosti na občino.".

1. člen

Dodata se nov 63.a in 63. b člen, ki se glasita:

»63.a člen

Za delovanje in opravljanje nalog krajevnih skupnosti se uporabljajo določbe zakona, ki ureja javne finance, o financiranju neposrednih uporabnikov občinskega proračuna.

Za uresničevanje posebnih skupnih potreb in interesov prebivalcev krajevnih skupnosti lahko občina pridobiva sredstva iz prostovoljnih prispevkov njihovih prebivalcev, podjetij, zavodov in drugih organizacij ter samoprispevkov. Tako pridobljena sredstva je občina dolžna posebej evidentirati in porabiti v skladu z njihovim namenom.

Prostore, opremo in materialna sredstva, ki jih potrebujejo za svoje delovanje sveti krajevnih skupnosti, zagotovi občina, z njimi pa upravlja krajevna skupnost.

Izvajanje strokovnih nalog in administrativnih opravil za potrebe krajevnih skupnosti in njihovih svetov zagotavlja občinska uprava.

»63.b člen

Prihodki in odhodki krajevne skupnosti morajo biti zajeti v finančnih načrtih, ki jih za posamezno proračunsko leto oblikujejo in občinskemu svetu predlagajo njihovi sveti.

Finančne načrte, ki so sestavni del občinskega proračuna, sprejme na predlog župana občinski svet.

Za izvrševanje finančnega načrta krajevne skupnosti je odgovoren predsednik sveta krajevne skupnosti. Krajevne skupnosti imajo lahko pri Upravi Republike Slovenije za javna plačila (UJP) odprte svoje podračune.

Za izvrševanje finančnih načrtov krajevne skupnosti se uporabljajo določbe predpisov, ki urejajo financiranje javne porabe in določbe odloka o proračunu občine.

Nadzor nad finančnim poslovanjem krajevne skupnosti opravlja nadzorni odbor občine.«.

1. člen

Črta se drugi odstavek 71. člena.

1. člen

Doda se nov 78.a člen, ki se glasi:

»78.a člen

Občani lahko odločajo na referendumu o samoprispevkih in tudi o drugih vprašanjih, če tako določa zakon.

Referendum iz prejšnjega odstavka se opravi v skladu z določbami zakona, ki ureja lokalni referendum, če z zakonom, ki določa in ureja referendum, ni drugače določeno.«.

1. člen

V deseti alineji 84. člena se črta besedilo: "vzdrževanje občinskih javnih cest in drugih občinskih javnih površin" ter vejica, ki sledi temu besedilu.

PREHODNE IN KONČNE DOLOČBE

1. člen

Te spremembe in dopolnitve statuta začnejo veljati petnajsti dan po objavi v Uradnem listu Republike Slovenije.

Določba 4. člena se prične uporabljati od 01.01.2016.

1. člen

Z dnem uveljavitve teh sprememb in dopolnitev statuta prenehajo veljati:

* Statut Krajevne skupnosti Škofja Loka-mesto, Uradni list RS, št. 51/97,
* Statut Krajevne skupnosti Kamnitnik, Uradni list RS, št. 51/97,
* Statut Krajevne skupnosti Godešič, Uradni list RS, št. 51/97,
* Statut Krajevne skupnosti Log, Uradni list RS, št. 51/97,
* Statut Krajevne skupnosti Lenart nad Lušo, Uradni list RS, št. 51/97,
* Statut Krajevne skupnosti Zminec, Uradni list RS, št. 51/97,
* Statut Krajevne skupnosti Stara Loka-Podlubnik, Uradni list RS, št. 51/97,
* Statut Krajevne skupnosti Reteče-Gorenja vas, Uradni list RS, št. 51/97,
* Statut Krajevne skupnosti Bukovica-Bukovščica, Uradni list RS, št. 64/97,
* Statut Krajevne skupnosti Sv. Duh, Uradni list RS, št. 63/98 in 72/98 in
* Statut Krajevne skupnosti Trata, Uradni vestnik Gorenjske, št. 11/96 in 25/96.

Do uveljavitve odloka iz četrtega odstavka spremenjenega 59. člena, se za vsako krajevno skupnost smiselno uporabljajo določbe statutov iz prejšnjega odstavka, ki določajo število članov sveta krajevnih skupnosti, volilne enote in število članov, ki se volijo v posamezni volilni enoti.

1. člen

Določba tretjega odstavka spremenjenega 59. člena, ki določa število članov svetov krajevnih skupnosti, se začne uporabljati ob prvih naslednjih rednih volitvah članov v svete krajevnih skupnosti.

OBRAZLOŽITVE K POSAMEZNIM ČLENOM

K 1. členu

Besedilo je oblikovano na podlagi 18. člena Zakona o lokalni samoupravi (v nadaljevanju: ZLS), ki določa, da se na območju občine lahko ustanovijo ožji deli občine (krajevne, vaške ali četrtne skupnosti). Ime in območje ožjega dela občine se določi s statutom občine. Pri notranji členitvi pa mora občinski svet upoštevati zemljepisne, zgodovinske, gospodarske, upravne, kulturne in druge značilnosti območja. Statut občine je tudi statut krajevne skupnosti, saj krajevne skupnosti nimajo pristojnosti sprejemanja splošnih aktov (predpisov). Ker so krajevne skupnosti na območju Občine Škofja Loka samostojne pravne osebe, je v statut občine potrebno prenesti vse statusne določbe, med katerimi je tudi sedež krajevnih skupnosti.

K 2. členu

Besedilo temelji na dveh dokumentih, in sicer Dodatnem protokolu k Evropski listini lokalne samouprave o pravici do sodelovanja pri vprašanjih lokalne oblasti (Uradni list RS – Mednarodne pogodbe, št. 2/2011) kot ratificirani mednarodni pogodbi in Resoluciji o normativni dejavnosti (Uradni list RS, št. 95/2009), predvsem njenim ciljem uveljavljanja državljanske participacije. Upošteva tudi vodila za sprejemanje participatornega proračuna.

K 3. členu

Prvotni namen sprememb tega člena je odprava lapsusa v 8. členu, ki je nastal ob pripravi uradnega prečiščenega besedila. Ker Zakon o stvarnem premoženju države in samoupravnih lokalnih skupnosti (Uradni list RS, št. 86/10 in 75/12) nalaga občini vzpostavitev evidence nepremičnega premoženja (kar pomeni zemljišča, stavbe, stanovanja in poslovne prostore in ne samo za zemljišča), je bila v četrti alineji tudi vsebinska sprememba (evidentiranje nepremičnega premoženja, ne samo zemljišč).

K 4. členu

Besedilo je oblikovano na podlagi prvega odstavka 66. člena ZLS, ki določa, da morajo biti statut in drugi predpisi občine objavljeni v uradnem glasilu občine.

Upoštevaje načelo ekonomičnosti in racionalizacije javne porabe se za objave kot uradno glasilo določi Uradno glasilo slovenskih občin, ki je za 16% do 20% cenejše od objave v Uradnem listu RS, hkrati pa ponuja dodatne storitve – Katalog pristojnosti slovenskih občin, objavo aktov v katalogu informacij javnega značaja, osnutke odlokov in drugih aktov, usklajenih s predpisi, svetovanje pri formiranju aktov občine…

K 5. členu

Besedilo člena je oblikovano v skladu s 15. b členom ZLS, ki se uporablja neposredno za izvedbo prve, to je konstitutivne seje novoizvoljenega občinskega sveta. Na podlagi določila prvega odstavka 41. člena Zakona o lokalni samoupravi ZLS se mandatna doba članov občinskega sveta začne s potekom mandatne dobe prejšnjih članov sveta, traja pa do prve seje novoizvoljenega sveta. Konec mandatne dobe pomeni tudi konec članstva v vseh odborih in komisijah, v katere so kot člani imenovani poleg članov občinskega sveta drugi občani. Vendar pa konec mandata člana občinskega sveta nima za posledico prenehanje članstva v organih upravljanja pravnih oseb javnega prava, katerih ustanoviteljica je občina. V te organe imenuje občinski svet predstavnike ustanovitelja, to je občine.

K 6. členu

Določanje nezdružljivosti pomeni poseg v ustavne pravice posameznika, zato se nezdružljivost določa samo z zakonom. Nezdružljivost funkcij ureja 37.b člen ZLS, ki določa, da funkcija župana ni združljiva s funkcijo člana občinskega sveta in podžupana, članstvom v nadzornem odboru in z delom v občinski upravi ter z drugimi funkcijami, za katere tako določa zakon. Funkcija člana občinskega sveta in podžupana ni združljiva s funkcijo župana, članstvom v nadzornem odboru in z delom v občinski upravi ter z drugimi funkcijami, za katere tako določa zakon. Funkcija člana občinskega sveta in podžupana tudi ni združljiva s funkcijo načelnika upravne enote, kot tudi ne z delom v državni upravi na delovnih mestnih, na katerih javni uslužbenci izvršujejo pooblastila v zvezi z nadzorstvom nad zakonitostjo oziroma nad primernostjo in strokovnostjo dela organov občine.

V skladu z zakonom sta funkciji župana in člana občinskega sveta nezdružljivi. Ker podžupan, ki v primeru predčasnega prenehanja mandata župana opravlja funkcijo župana, v tem času »vstopi« v funkcijo župana, ki je nezdružljiva s funkcijo člana občinskega sveta, funkcije člana občinskega sveta ne sme opravljati.

K 7. členu

Določanje nezdružljivosti pomeni poseg v ustavne pravice posameznika, zato se nezdružljivost določa samo z zakonom, kot je določeno v prejšnjem členu. Določbe statuta, ki vsebinsko določajo nezdružljivost funkcij je zato potrebno črtati.

K 8. členu

Občinski svet se praviloma sestaja na rednih sejah, skladno s sprejetim letnim razporedom sej, ki ga sam prejme, izredne seje so izjema. Obvezna točka dnevnega reda za vprašanja, pobude in predloge svetnikov ter odgovore na ta vprašanja se uvršča na redne seja.

Občinski svet in nadzorni odbor sta dva medsebojno neodvisna in dopolnjujoča si organa, česar deveti člen 20. člena statuta doslej ni upošteval. Predsednik nadzornega odbora ni redno vabljen na seje, pač pa samo takrat, kadar to zahteva dnevni red (poročilo nadzornega odbora ali obravnava zaključnega računa občine). Sicer bi s svojo prisotnostjo na sejah občinskega sveta lahko vplival na odločitve, ki niso v pristojnosti nadzornega odbora. Vabljeni so se na seje dolžni odzvati ali pa neudeležbo opravičiti. Glede na dosedanjo prakso občine, da se je s sejo občinskega sveta seznanjalo predsednika nadzornega odbora je ta praksa zajeta z dopolnitvijo, da se predsednika nadzornega odbora občine obvesti o sklicu seje.

K 9. in 11. členu

Tako, kot nezdružljivost funkcij, je tudi prenehanje mandata materija, ki se lahko ureja le z zakonom. ZLS v 37.a členu podrobno ureja prenehanje mandata članov občinskega sveta, župana in podžupana. Prepisovanje zakonskih določb v drug predpis je nezaželeno, saj takšno normiranje lahko pripelje do neskladnosti predpisa z zakonom, če se ta spremeni. To je tudi v nasprotju z ustavnimi načeli pravne države, in pravne varnosti, saj osebe, ki so jim pravice omejene, kot tudi organi, ki imajo v zvezi z uveljavljanem pravic občinskih funkcionarjev kakšno pristojnost, niso gotovi kateri predpis velja oziroma je pravna podlaga za konkretno odločanje.

K 10. členu

Statut v 32. členu ureja položaj podžupanov. V četrtem odstavku je očitna pomota, ko je navedeno, da občinski svet odloči, kateri od članov občinskega sveta, bo opravljal funkcijo župana, če je župan razrešen. Situacijo, ko župan in podžupani ne morejo opravljati funkcije, ureja 33. člen statuta. Besedilo zadnjega stavka četrtega odstavka 32. člena se črta, saj to materijo vsebinsko ureja novi 14.a člen (glej obrazložitev k 5. členu).

K 12. členu

ZLS v tretjem odstavku 10. člena določa, da samoupravne lokalne skupnosti uporabljajo žig, ki mora vsebovati označbo in ime samoupravne lokalne skupnosti. Smiselno se določba uporablja tudi za nadzorni odbor. Gre za terminološko uskladitev in se besedo »pečat« nadomesti z besedo »žig«.

K 13. členu

Besedilo je oblikovano na podlagi določila osmega odstavka 32. člena ZLS, ki določa, da statut občine določa naloge, postopke in načine dela nadzornega odbora, oblikovanje nadzornega odbora, načela za organizacijo dela in predstavljanje nadzornega odbora, obveznosti in pravice občinskih organov v zvezi z delom ter priporočili in predlogi nadzornega odbora ter javnost dela nadzornega odbora.

Občinski svet in župan nadzornemu odboru s sklepom ne moreta naložiti obveze nadzora, lahko pa predlagajo, s tem da nadzorni odbor sam sprejme odločitev ali bo ta predlog upošteval in ga vključil v nadzorni program. Splošna ugotovitev je, da obveznosti nadzornega odbora, razen na splošno, ne morejo biti določene s statutom občine. Te določi nadzorni odbor z letnim programom dela. Pri tehtanju, katerega od navedenih dokumentov sme nadzorni odbor pregledati, je treba najprej izločiti proračun občine. V skladu z 29. členom ZLS je občinski svet kot najvišji organ odločanja o vseh zadevah v okviru pravic in dolžnosti občine med drugim sprejema občinski proračun. Izraz "proračun" se uporablja za letni načrt prihodkov in odhodkov državne in občin. Odlok o proračunu občine je torej ključni programski dokument občine, ki je v pristojnosti župana kot izključnega predlagatelja in občinskega sveta, ki proračun sprejema in nadzoruje (z obravnavo in sprejemom zaključnega računa občine). S sprejemom proračuna občinski svet določi temeljne programske prioritete v proračunskem letu. ZLS o vlogi nadzornega odbora pri sprejemanju občinskega proračuna nima določb. Nadzor nad občinskim proračunom bi bil zato nedovoljen poseg nadzornega odbora v pristojnost drugih dveh organov občine. Zaključni račun proračuna je v skladu s 96. členom Zakona o javnih financah (Uradni list RS, št. 11/11 – uradno prečiščeno besedilo, 14/13 – popr. in 101/13; v nadaljevanju: ZJF) akt občine, v katerem so prikazani predvideni in realizirani prihodki in drugi prejemki ter odhodki in drugi izdatki občine za preteklo leto. Gre torej za poročilo o izvrševanju proračuna. Sestava zaključnega računa je predpisana in je enaka, kot sestava proračuna. Zaključni račun zajema tudi obrazložitev, katere sestavni del so podatki iz bilance stanja ter pojasnilo odstopanj. ZJF v 98. členu še določa, da mora župan pripraviti predlog zaključnega računa občinskega proračuna za preteklo leto in ga predloži ministrstvu, pristojnemu za finance, do 31. marca tekočega leta. Župan predloži predlog zaključnega računa občinskega proračuna občinskemu svetu v sprejem do 15. aprila tekočega leta in o sprejetem zaključnem računu občinskega proračuna obvesti ministrstvo, pristojno za finance, v 30 dneh po njegovem sprejemu. Zakon ne določa obveznosti nadzornega odbora, da mora pred sprejemom zaključnega računa na občinskem svetu opraviti nadzor zaključnega proračuna. V praksi se sicer pogosto dogaja, da občinski svet sprejem zaključnega računa občinskega proračuna pogojuje s predhodnim opravljenim nadzorom zaključnega računa občine s strani nadzornega odbora. Takšna praksa je v neskladju z zakonom.

Nadzorni odbor enkrat letno poroča občinskemu svetu o uresničevanju letnega nadzornega programa, medtem ko je obravnava poročil o opravljenem nadzoru s priporočili, ki ga je na podlagi sprejetega nadzornega programa opravil nadzorni odbor, obvezna.

K 14. členu

Besedilo prvega odstavka je oblikovano na podlagi določila prvega odstavka 32. člena ZLS, ki določa, da nadzorni odbor v okviru svoje pristojnosti:

* opravlja nadzor nad razpolaganjem s premoženjem občine,
* nadzoruje namenskost in smotrnost porabe proračunskih sredstev,
* nadzoruje finančno poslovanje uporabnikov proračunskih sredstev.

Besedilo drugega odstavka je oblikovano na podlagi določila 5. člena Pravilnika o obveznih sestavinah poročila nadzornega odbora občine (Uradni list RS, št. 23/2009), s katerim je določeno, da sta obvezni sestavini uvoda poročila nadzornega odbora tudi datum in številka sklepa o izvedbi nadzora.

K 15. členu

Določbe o obveznih sestavinah sklepa o izvedbi posamičnega nadzora so vsebovane v spremenjenem 40. členu (obrazložitev k 9. členu).

K 16. členu

Besedilo je oblikovano na podlagi določila prvega odstavka 19.b člena ZLS, ki določa, določa delovna področja nalog, ki jih lahko občina s statutom prenese na ožje dele v povezavi z določilom 2. člena ZLS, ki določa, da občina v okviru ustave in zakonov samostojno ureja in opravlja svoje zadeve. V statutu so določene naloge krajevnih skupnosti, pri katerih sveti krajevnih skupnosti sodelujejo pri pripravi odločitev občinskih organov in naloge, ki jih opravljajo samostojno. Podrobneje bodo naloge krajevnih skupnosti določene z odlokom.

Besedilo drugega odstavka se uskladi z določbo drugega odstavka 19.b člena ZLS, ki za sprejem odloka, s katerim se podrobneje določijo naloge in način izvajanja nalog, ki se prenesejo v izvajanje svetu ožjega dela občine, ne zahteva kvalificirane večine. Prav tako se uskladi z besedilom predvidenega četrtega (prej tretjega) odstavka 59. člena statuta, ki določa da se z odlokom določi volilne enote za volitve v svete krajevnih skupnosti in za sprejem katerega se prav tako ne zahteva kvalificirana večina.

K 17. členu

Besedilo je oblikovano na podlagi določila prvega odstavka 19.a člena ZLS, ki določa, da število članov sveta ožjega dela občine določi občinski svet. Število članov sveta posamezne krajevne skupnosti je bilo določeno na podlagi predlogov krajevnih skupnosti in sicer ostaja enako, kot do sedaj. Edina sprememba se nanaša na svet Krajevne skupnosti Stara Loka - Podlubnik, pri kateri se število članov poveča iz 11 na 13.

Določanje nezdružljivosti in prenehanje mandata pomeni poseg v ustavne pravice posameznika, zato se nezdružljivost in prenehanje mandata določa samo z zakonom. Nezdružljivost funkcije člana sveta se ugotavlja neposredno na podlagi drugega odstavka 19. člena ZLS, ki določa, da član sveta ožjega dela občine ne more biti župan, podžupan in javni uslužbenec v občinski upravi. Glede predčasnega prenehanja mandata članu sveta krajevne skupnosti, se smiselno uporabljajo določbe 37.a člena ZLS, ki ureja predčasno prenehanje mandata občinskih funkcionarjev.

K 18. členu

Besedilo je oblikovano na podlagi določila tretjega odstavka 19.c člena ZLS, ki določa, da ožji del občine, ki ima status pravne osebe, zastopa njegov svet. Statut občine lahko tudi določi, da ožji del občine lahko zastopa predsednik njegovega sveta.

K 19. členu

Z besedilom prvega odstavka je določeno, da svet ožjega dela občine dela ter sprejema odločitve na seji, na kateri je navzočih večina članov, z večino opredeljenih glasov navzočih članov.

Besedilo drugega odstavka je oblikovano na podlagi določila tretjega odstavka 19.a člena ZLS, ki določa, da ima župan pravico biti navzoč in razpravljati na sejah ožjega dela občine brez pravice glasovanja.

Besedilo tretjega odstavka je oblikovano ob uporabi pravne analogije tretjega odstavka 35. člena ZLS, ki določa, da župan sklicuje seje občinskega sveta v skladu z določbami statuta in poslovnika občinskega sveta, mora pa jih sklicati najmanj štirikrat letno.

Z besedilom četrtega odstavka je določeno, da se za delovanje sveta ožjega dela občine smiselno uporablja poslovnik občinskega sveta.

K 20. členu

Besedilo prvega odstavka je oblikovano na podlagi določila prvega odstavka 19.b člena ZLS, ki določa, da ožji del občine, ki ima svet, opravlja naloge, ki se pretežno nanašajo na njegove prebivalce in ki so mu prenesene v izvajanje s statutom občine ter drugega odstavka 19.a ZLS, ki določa, da lahko svet ožjega dela občine občinskemu svetu predlaga odločitve, ki se nanašajo na ožji del občine. Če tako določa statut občine, mora občinski svet pred sprejemom odločitve, ki se nanaša na ožji del občine, pridobiti mnenje sveta ožjega dela občine.

Z besedilom drugega odstavka je določeno, da se mnenja in pobude, ki se nanašajo na predloge splošnih aktov občine,v postopku priprave predloga za obravnavo na občinskem svetu obravnava in občinskemu svetu o tem poroča.

Z besedilom tretjega odstavka je določeno, da lahko svet krajevne) skupnosti za obravnavo posameznih vprašanj sklicuje zbore krajanov krajevne skupnosti. Za sklic in izvedbo zbora krajanov pa se smiselno uporabljajo določbe tega statuta, s katerimi je urejen zbor občanov

K 21. členu

Besedilo je oblikovano na podlagi določila 51. člena ZLS, ki določa, da mora občina s premoženjem gospodariti kot dober gospodar, na podlagi določila petega odstavka 19.c člena ZLS, ki določa, da pravice in obveznosti ožjega dela občine, ki preneha obstajati ali če mu preneha pravna subjektiviteta, preidejo na občino oziroma na nove ožje dele občine z lastnostjo pravne osebe, ki nastanejo z združitvijo ali z razdružitvijo prejšnjih ožjih delov občine.

K 22. členu

Besedilo 63.a člena je oblikovano na podlagi spremenjenega 19.č člena ZLS, ki določa, da se za financiranje ožjih delov občine uporabljajo določbe zakona, ki ureja finance, o financiranju neposrednih uporabnikov občinskega proračuna.

Z besedilom drugega odstavka je določeno, da lahko občina za uresničevanje posebnih skupnih potreb in interesov prebivalcev (krajevnih, vaških, četrtnih) skupnosti pridobiva sredstva iz prostovoljnih prispevkov njihovih prebivalcev, podjetij, zavodov in drugih organizacij ter samoprispevkov.

Z besedilom tretjega odstavka je določeno, da prostore opremo in materialna sredstva, ki jih potrebujejo za svoje delovanje sveti (krajevnih, vaških, četrtnih) skupnosti, zagotovi občina.

Z besedilom četrtega odstavka je določeno, da izvajanje strokovnih nalog in administrativnih opravil za potrebe (krajevnih, vaških, četrtnih) skupnosti in njihovih svetov zagotavlja občinska uprava.

Besedilo 63. b člena je oblikovano na podlagi določil ZJF. Finančni načrt ožjega dela občine je v skladu z določilom 10. člena ZJF sestavni del posebnega dela proračuna občine. V skladu z določilom 18. člena ZJF mora za finance pristojen organ občinske uprave posredovati neposrednim uporabnikom (ožjim delom občine s statusom pravne osebe) navodilo za pripravo občinskega proračuna po prejemu temeljnih ekonomskih izhodišč in predpostavk za pripravo predloga državnega proračuna. Navedeno navodilo pa vsebuje: 1. temeljna ekonomska izhodišča in predpostavke za pripravo predloga občinskega proračuna; 2. opis načrtovanih politik občine; 3. oceno bilance prihodkov in odhodkov, računa finančnih terjatev in naložb ter računa financiranja občinskega proračuna v prihodnjih dveh letih; 4. okvirni predlog obsega finančnega načrta posameznega neposrednega proračunskega uporabnika v prihodnjih dveh letih in 5. način priprave ter terminski plan za pripravo občinskega proračuna predlogov finančnih načrtov neposrednih uporabnikov. Na podlagi navedenega navodila pripravijo neposredni uporabniki (tudi ožji deli občine s statusom pravne osebe javnega prava) predlog svojega finančnega načrta z obrazložitvijo in ga predložijo za finance pristojnemu organu občine. Po prejemu navedenih finančnih načrtov pa župan pripravi predlog občinskega proračuna, ki ga v skladu z določilom 28. člena ZJF predloži občinskemu svetu v sprejem v 30 dneh po predložitvi državnega proračuna oziroma sprememb proračuna Državnemu zboru.

Besedilo drugega odstavka je oblikovano na podlagi določila 19.c člena ZLS, ki določa, da ožji del občine, ki ima status pravne osebe, zastopa svet. Statut pa lahko določi, da ga zastopa predsednik njegovega sveta.

Besedilo tretjega odstavka je oblikovano na podlagi določila prvega odstavka 32. člena ZLS, ki določa, da je nadzorni odbor najvišji organ nadzora javne porabe v občini in v okviru svojih pristojnosti.

K 23. in 24. členu

Drugi odstavek 71. člena se iz redakcijah razlogov črta (vse preostale določbe 71. člena ter določbe od 72. do 78. člena se nanašajo na referendum o splošnem aktu), enako vsebino se prenese v samostojni 78.a člen, v katerem se ureja referendum o drugih vprašanjih.

K 25. členu

Odpravi se lapsus, ki je nastal ki je nastal ob pripravi uradnega prečiščenega besedila - črta se besedilo, ki je pomotoma dvakrat zapisano.

K 26. členu

Besedilo je oblikovano na podlagi 66. člena ZLS ter prvega odstavka 91. člena Poslovnika Občinskega sveta Občine Škofja Loka, ki določata, da mora biti odlok objavljen, veljati pa začne praviloma petnajsti dan po objavi.

Uporaba določbe 4. člena, s katerim se spremeni uradno glasilo Občine Škofja Loka, je zaradi večje preglednosti določena na 1.1.2016.

K 27. členu

Kot je bilo že v obrazložitvi k 1. členu navedeno, krajevne skupnosti nimajo pristojnosti sprejemanja splošnih aktov. ZLS v 19.b členu določa delovna področja nalog, ki jih lahko občina s statutom prenese na ožje dele in med temi področji ni sprejemanje predpisov. Iz navedenega razloga je potrebno razveljaviti statute krajevnih skupnosti.

Do sprejema posebnega odloka, ki bo podrobneje urejal volilne enote za volitve članov v svet posamezne krajevne skupnosti, je potrebno podaljšati uporabo določb statutov, ki urejajo to področje.

K 28. členu

Spremembe v številu članov sveta ne smejo imeti učinka na že izvoljene člane sveta v tem mandatu, zato se določba tretjega odstavka spremenjenega 59. člena, ki določa število članov svetov krajevnih skupnosti, začne uporabljati ob prvih naslednjih rednih volitvah članov v svete krajevnih skupnosti.

**Besedilo členov statuta, ki se spreminjajo**

**1. člen**

Občina Škofja Loka (v nadaljevanju: občina) je samoupravna lokalna skupnost, ustanovljena z zakonom na območju naslednjih naselij: Binkelj, Bodovlje, Breznica pod Lubnikom, Brode, Bukov Vrh nad Visokim, Bukovica, Bukovščica, Crngrob, Dorfarje, Draga, Forme, Gabrk, Gabrovo, Gabrška Gora, Godešič, Gorenja vas - Reteče, Gosteče, Grenc, Hosta, Knape, Kovski Vrh, Križna Gora, Lipica, Log nad Škofjo Loko, Moškrin, Na Logu, Papirnica, Pevno, Podpulfrca, Pozirno, Praprotno, Pungert, Puštal, Reteče, Rovte v Selški dolini, Sopotnica, Spodnja Luša, Staniše, Stara Loka, Stirpnik, Strmica, Suha, Sv. Andrej, Sv. Barbara, Sv. Duh, Sveti Florijan nad Škofjo Loko, Sv. Lenart, Sv. Ožbolt, Sv. Petra Hrib, Sv. Tomaž, Ševlje, Škofja Loka, Trata, Trnje, Valterski Vrh, Vešter, Vincarje, Virlog, Virmaše, Visoko pri Poljanah, Zgornja Luša, Zminec.

Sedež občine je v Škofji Loki, Mestni trg 15.

Občina je pravna oseba javnega prava s pravico posedovati, pridobivati in razpolagati z vsemi vrstami premoženja.

Občino predstavlja in zastopa župan.

Območje, ime in sedež občine se lahko spremenijo po postopku, ki ga določa zakon. Območja in imena naselij v občini se v skladu z zakonom spremenijo z občinskim odlokom.

**4. člen**

Osebe, ki imajo na območju občine stalno prebivališče, so občani.

Občani odločajo o lokalnih zadevah javnega pomena po organih občine, ki jih volijo na podlagi neposredne, splošne in enake volilne pravice na svobodnih volitvah s tajnim glasovanjem ter po drugih organih v skladu s tem statutom.

Občani sodelujejo pri upravljanju lokalnih javnih zadev tudi neposredno – na zborih občanov, z referendumom in ljudsko iniciativo.

Skladno z zakonom se lahko v posamezne oblike odločanja vključijo tudi osebe, ki so lastniki zemljišč in drugih nepremičnin na območju občine.

**8. člen**

V okviru lokalnih zadev javnega pomena občina opravlja tudi naslednje naloge:  
– organizira občinsko upravo,

– ugotavlja javno korist v primeru razlastitve za potrebe občine,

– določa namensko rabo prostora,

– evidenco evidentira občinska zemljišča in drugo premoženje,

– zagotavlja varstvo naravnih in kulturnih spomenikov v sodelovanju s pristojnimi institucijami,

– mrliško organizira pokopališko in pogrebno službo in

– ureja druge lokalne zadeve javnega pomena.

**13. člen**

Delo organov občine je javno.

Organi občine so dolžni na zahtevo poslanca Državnega zbora Republike Slovenije dati pojasnila, ki jih poslanec potrebuje pri svojem delu v volilni enoti.  
Javnost dela se zagotavlja z obveščanjem javnosti o delu občinskih organov, predvsem pa z uradnim objavljanjem splošnih aktov občine ter z navzočnostjo občanov in predstavnikov sredstev javnega obveščanja na javnih sejah občinskih organov. Uradno glasilo, v katerem se objavljajo splošni akti občine, je Uradni list Republike Slovenije.

Za objavo drugih pomembnejših odločitev organov občine, ki neposredno zadevajo občane, se uporabljajo tudi oglasna deska občine, ki je na sedežu občine, spletne strani občine in lokalna glasila.

Način zagotavljanja javnosti dela občinskih organov, razloge in postopke izključitve javnosti s sej organov občine, pravice javnosti ter zagotovitev varstva osebnih podatkov, dokumentov in gradiv, ki vsebujejo podatke, ki so v skladu z zakonom, drugim predpisom ali splošnim aktom občine, oziroma druge javne ali zasebno pravne osebe tajne narave določajo zakoni, ta statut in poslovnik občinskega sveta.

Občani in njihovi pravni zastopniki imajo pravico do vpogleda v dokumente, ki so podlaga za odločanje organov občine o njihovih pravicah, obveznostih in pravnih koristih, če izkažejo pravni interes.

**14. člen**

Občinski svet je najvišji organ odločanja o vseh zadevah v okviru pravic in dolžnosti občine.

Občinski svet šteje 28 članov.

Člani občinskega sveta se volijo za štiri leta. Mandat članov občinskega sveta se začne s potekom mandata prejšnjih članov občinskega sveta in traja do prve seje novoizvoljenega občinskega sveta.

Občinski svet se konstituira na prvi seji, na kateri je potrjenih več kot polovica mandatov članov občinskega sveta.

Prvo sejo občinskega sveta skliče dotedanji župan najpozneje v 20 dneh po izvolitvi članov sveta. Če je za izvolitev novega župana potreben drugi krog volitev, župan skliče prvo sejo občinskega sveta najpozneje v 20 dneh po drugem krogu volitev. Če seje ne skliče v navedenem roku, jo skliče predsednik občinske volilne komisije. Do potrditve mandata novemu županu vodi sejo najstarejši član občinskega sveta.

**17. člen**

Člani občinskega sveta opravljajo svojo funkcijo nepoklicno.

Funkcija člana občinskega sveta ni združljiva s funkcijo župana, članstvom v nadzornem odboru, pa tudi ne z delom v občinski upravi ali v službi v krajevni skupnosti ter z drugimi funkcijami, za katere tako določa zakon.

Član občinskega sveta, ki je imenovan za podžupana, opravlja funkcijo člana občinskega sveta in funkcijo podžupana hkrati. Podžupan, ki v primeru predčasnega prenehanja mandata župana opravlja funkcijo župana, medtem ne opravlja funkcije člana občinskega sveta.

Funkcija člana občinskega sveta tudi ni združljiva s funkcijo načelnika upravne enote in vodje notranje organizacijske enote v upravni enoti, na območju katere je občina, pa tudi ne z delom v državni upravi na delovnih mestih, na katerih delavci izvršujejo pooblastila v zvezi z nadzorom nad zakonitostjo oziroma nad primernostjo in strokovnostjo dela organov občine.

**20. člen**

Občinski svet dela in odloča na rednih in izrednih sejah.

Seje občinskega sveta so javne.

Občinski svet sklene, da se javnost izključi, če to zahtevajo razlogi, določeni v 5. odstavku 13. člena tega statuta.

Dnevni red seje občinskega sveta predlaga župan.

Vsak član občinskega sveta lahko predlaga občinskemu svetu v sprejem odloke in druge akte iz njegove pristojnosti, razen proračuna in zaključnega računa proračuna in drugih aktov, za katere je v zakonu ali statutu občine določeno, da jih sprejme občinski svet na predlog župana.

Župan mora predloge komisij in odborov občinskega sveta ter predloge članov občinskega sveta iz prejšnjega odstavka dati na dnevni red, ko so pripravljeni tako, kot je določeno v poslovniku občinskega sveta.

O sprejemu dnevnega reda odloča občinski svet na začetku seje.

Na vsaki seji občinskega sveta mora biti predvidena točka za vprašanja, pobude in predloge ter odgovore na vprašanja, ki jih postavljajo člani sveta in se nanašajo na uresničevanje pristojnosti občine.

Za vsako sejo občinskega sveta se pošlje vabilo županu, podžupanom, članom občinskega sveta, predsedniku nadzornega odbora občine in direktorju občinske uprave. O sklicu seje občinskega sveta se obvesti javna občila.

Predsednik nadzornega odbora občine, predsedniki komisij in odborov občinskega sveta ter direktor občinske uprave, vodja organa skupne občinske uprave in predstavnik občine v skupnem organu za izvrševanje ustanoviteljskih pravic v javnih zavodih in javnih podjetjih so se dolžni udeležiti seje občinskega sveta in odgovarjati na vprašanja članov občinskega sveta, kadar se obravnavajo vprašanja iz njihove pristojnosti oziroma njihovega področja dela.

**22. člen**

Članu občinskega sveta predčasno preneha mandat:

* če izgubi volilno pravico,
* če postane trajno nezmožen za opravljanje funkcije,
* če je s pravnomočno sodbo obsojen na nepogojno kazen zapora, daljšo od šest mesecev,
* če v treh mesecih po potrditvi mandata ne preneha opravljati dejavnosti, ki ni združljiva s funkcijo člana občinskega sveta,
* če nastopi funkcijo ali začne opravljati dejavnost, ki ni združljiva s funkcijo člana občinskega sveta,
* če nastopi funkcijo ali začne opravljati delo oziroma če v enem mesecu po potrditvi mandata ne preneha opravljati funkcije ali dela v občinski oziroma državni upravi, ki na podlagi določb 37. b-člena Zakona o lokalni samoupravi (Ur. l. RS, št. 72/1993, s spremembami) ni združljiva oziroma ni združljivo s funkcijo člana občinskega sveta,
* če odstopi,
* če umre.

Član občinskega sveta je dolžan občinski svet obvestiti o svoji odločitvi v zvezi s 4., 5., 6. in 7. alinejo 1. odstavka tega člena v skladu z zakonom.

Če član občinskega sveta odstopi, mu preneha mandat z dnem, ko je podal odstopno izjavo županu. Župan mora občinski svet in občinsko volilno komisijo obvestiti o odstopu člana občinskega sveta v roku osmih dni od prejema pisne odstopne izjave.

Če župan v roku iz prejšnjega odstavka ne obvesti občinskega sveta in občinske volilne komisije, lahko občinski funkcionar, ki mu je prenehal mandat, v osmih dneh od poteka roka iz prejšnjega odstavka vloži tožbo na upravno sodišče. Enako sodno varstvo lahko uveljavlja tudi kandidat za člana občinskega sveta, ki bi bil izvoljen, če ne bi bil izvoljen član občinskega sveta, ki mu je mandat prenehal, predstavnik kandidature oziroma predstavnik liste kandidatov za člane občinskega sveta, s katere bi bil ta kandidat izvoljen.

Članu občinskega sveta preneha mandat z dnem, ko občinski svet na podlagi poročila komisije za mandatna vprašanja, volitve in imenovanja ugotovi, da so nastali razlogi za prenehanje mandata, določeni v 1. odstavku tega člena, razen če odstopi.

Občinski svet sprejme ugotovitveni sklep na prvi naslednji seji po nastanku razlogov iz 1. odstavka tega člena. Zoper ugotovitveni sklep občinskega sveta lahko član občinskega sveta, kateremu je prenehal mandat, vloži tožbo na upravno sodišče.

Za izvolitev oziroma potrditev mandata nadomestnega člana občinskega sveta se upoštevajo določbe zakona.

|  |
| --- |
| **32. člen** |
| Za pomoč pri opravljanju nalog župana ima občina najmanj enega podžupana. Podžupana imenuje in razrešuje izmed članov občinskega sveta župan. |
| Podžupan pomaga županu pri njegovem delu in opravlja posamezne naloge iz pristojnosti župana, za katere ga župan pooblasti. |
| V primeru županove odsotnosti ali zadržanosti župana nadomešča tisti podžupan, če ima občina več podžupanov, ki ga določi župan, če ga ne določi, pa najstarejši podžupan. Med nadomeščanjem opravlja podžupan tekoče naloge iz pristojnosti župana in tiste naloge, za katere ga župan pooblasti. |
| V primeru predčasnega prenehanja mandata župana opravlja funkcijo župana do nastopa mandata novoizvoljenega župana podžupan. Če ima občina več podžupanov, pa tisti podžupan, ki ga določi župan, razen če je župan razrešen. Če župan ne določi, kateri podžupan bo začasno opravljal funkcijo župana, oziroma če je župan razrešen, odloči občinski svet, kateri od članov občinskega sveta bo opravljal to funkcijo. Podžupan, ki opravlja funkcijo župana, nima pravice glasovati o odločitvah občinskega sveta. |
| V soglasju z županom se lahko tudi podžupani odločijo, da bodo funkcijo opravljali poklicno. |

**35. člen**

Županu in podžupanu kot članu občinskega sveta preneha mandat:

* če izgubi volilno pravico,
* če postane trajno nezmožen za opravljanje funkcije,
* če je s pravnomočno sodbo obsojen na nepogojno kazen zapora, daljšo od šest mesecev,
* če v treh mesecih po potrditvi mandata ne preneha opravljati dejavnosti, ki ni združljiva s funkcijo župana,
* če nastopi funkcijo ali začne opravljati dejavnost, ki ni združljiva s funkcijo župana ali podžupana,
* če nastopi funkcijo ali začne opravljati delo oziroma če v enem mesecu po potrditvi mandata ne preneha opravljati funkcije ali dela v občinski oziroma državni upravi, ki na podlagi določb 37. b-člena Zakona o lokalni samoupravi (Ur. l. RS, št. 72/1993, s spremembami) ni združljiva oziroma ni združljivo s funkcijo župana ali podžupana,
* če odstopi,
* če umre.

Župan oziroma podžupan kot član občinskega sveta je dolžan občinski svet obvestiti o svoji odločitvi v zvezi s 4., 5., 6. in 7. alinejo 1. odstavka tega člena v skladu z zakonom.

Če župan odstopi, mu preneha mandat z dnem, ko je o svojem odstopu pisno obvestil občinski svet in občinsko volilno komisijo.

Županu oziroma podžupanu preneha mandat z dnem, ko občinski svet na podlagi poročila komisije za mandatna vprašanja, volitve in imenovanja ugotovi, da so nastali razlogi za prenehanje mandata, kot jih določa 1. odstavek tega člena, razen če odstopi.

Občinski svet sprejme ugotovitveni sklep na prvi naslednji seji po nastanku razlogov iz 1. odstavka tega člena. Zoper ugotovitev občinskega sveta lahko župan oziroma podžupan, ki mu je prenehal mandat, v 8 dneh od prejema sklepa vloži tožbo na upravno sodišče, ki o njej odloči v 30 dneh.

Ugotovitveni sklep posreduje občinski svet predsedniku občinske volilne komisije. Če županu preneha mandat več kot 6 mesecev pred potekom mandatne dobe, razpiše občinska volilna komisija nadomestne volitve.

Podžupanu oziroma podžupanom preneha mandat s prenehanjem mandata člana občinskega sveta. Podžupanu preneha mandat podžupana, če ga župan razreši, in z dnem nastopa mandata novoizvoljenega župana, če je prejšnjemu županu predčasno prenehal mandat. Prenehanje mandata podžupana zaradi razlogov, določenih v tem odstavku, ne vpliva na njegov mandat člana občinskega sveta.

**38. člen**

Prvo sejo nadzornega odbora občine po imenovanju skliče župan. Nadzorni odbor se konstituira, če je na prvi seji navzoča večina članov.

Člani nadzornega odbora izvolijo izmed sebe predsednika in podpredsednika nadzornega odbora.

Predsednik predstavlja nadzorni odbor, sklicuje in vodi njegove seje.

Nadzorni odbor dela in sprejema odločitve na seji, na kateri je navzoča večina članov nadzornega odbora, z večino glasov navzočih članov.

Sedež nadzornega odbora je na sedežu občine v Škofji Loki, Mestni trg 15. Nadzorni odbor za seje uporablja prostore občine.

Nadzorni odbor pri svojem poslovanju uporablja pečat občine.

**39. člen**

Nadzorni odbor samostojno določa svoj program dela, ki vsebuje letni nadzorni program in predlog finančnega načrta, ki ju v mesecu decembru koledarskega leta za prihodnje leto predloži županu.

Nadzorni odbor vsako proračunsko leto obvezno izvede nadzor proračuna in zaključnega računa občine.

Nadzorni odbor v skladu s svojim letnim programom dela izvede nadzor:  
– finančnih načrtov in zaključnih računov krajevnih skupnosti,  
– finančnih načrtov in zaključnih računov uporabnikov proračunskih sredstev (javnih zavodov, javnih podjetij in drugih), katerih ustanovitelj ali soustanovitelj je občina.

V program lahko nadzorni odbor vključi tudi druge nadzore. S programom nadzorni odbor seznani občinski svet in župana.

Poleg zadev iz letnega programa dela nadzorni odbor obravnava  zadeve, ki jih s sklepom predlaga občinski svet ali župan.

Nadzorni odbor po opravljenem nadzoru redno poroča občinskemu svetu o svojih ugotovitvah.

**40. člen**

Na občini in pri občinskih organih nadzorni odbor lahko opravlja neposredni nadzor.

Nadzorni odbor preverja finančno poslovanje uporabnikov proračunskih sredstev (javnih podjetij, javnih zavodov in drugih) na podlagi preverjanj poslovnih poročil in zaključnih računov ter sklenjenih pogodb med občino in uporabnikom proračunskih sredstev ter po potrebi druge pridobljene dokumentacije.

Nadzorni odbor pred nadzorom obvesti o nadzoru župana in odgovorno osebo uporabnika proračuna.

**41. člen**

Ugotovitve, ocene in mnenja ter predloge poročil nadzornega odbora pripravita dva člana nadzornega odbora, ki ju je na predlog predsednika za posamezno zadevo v skladu z letnim programom nadzora s sklepom o izvedbi nadzora zadolžil nadzorni odbor. Sklep o izvedbi nadzora mora vsebovati opredelitev vsebine nadzora, časa in kraja nadzora ter navedbo nadzorovane osebe.

V postopku nadzora so odgovorni in nadzorovane osebe dolžni nadzornemu odboru predložiti vso potrebno dokumentacijo, sodelovati v postopku nadzora, odgovoriti na ugotovitve in dajati pojasnila. Člana nadzornega odbora, ki opravlja nadzor, imata pravico zahtevati vse podatke v okviru svoje zadolžitve, ki jih potrebujeta za izvedbo nadzora. Občinski organi so zahtevane podatke dolžni dati.

Po opravljenem pregledu pripravita člana nadzornega odbora predlog poročila, v katerem so navedeni nadzorovana oseba, odgovorne osebe, predmet pregleda, ugotovitve, ocene in mnenja ter morebitna priporočila in predlogi ukrepov. Predlog poročila sprejme nadzorni odbor in ga pošlje nadzorovani osebi, ki ima pravico v 15 dneh od prejema predloga poročila izdelati odzivno poročilo in ga posredovati nadzornemu odboru. Nadzorni odbor mora v 15 dneh uskladiti končno poročilo z navedbami v odzivnem poročilu. Končno poročilo pošlje nadzorni odbor nadzorovani osebi, občinskemu svetu in županu, po potrebi pa tudi računskemu sodišču.

Poročilo o nadzoru mora vsebovati obvezne sestavine, določene z zakonom.

**57. člen**

Krajevne skupnosti opravljajo naloge iz pristojnosti občine, ki se večinoma nanašajo na prebivalce območja krajevne skupnosti, zlasti pa naloge, ki se nanašajo na:   
– lokalne javne službe,  
– vzdrževanje krajevnih cest in drugih javnih površin,  
– upravljanje s premoženjem, namenjenim za potrebe krajevnega prebivalstva,  
– pospeševanje kulturne in drugih društvenih dejavnosti.  
Podrobneje se naloge, ki se prenesejo v izvajanje krajevnim skupnostim, določijo z odlokom, ki ga občinski svet sprejme z dvotretjinsko večino vseh članov sveta.

Občinski svet mora pred vsako odločitvijo, ki se nanaša na posamezno krajevno skupnost, obvezno pridobiti mnenje te krajevne skupnosti. Če krajevna skupnost ne poda mnenja v 30 dneh, lahko občinski svet odloči brez tega mnenja.

**59. člen**

Organ krajevne skupnosti je svet krajevne skupnosti, ki ga izvolijo krajani s stalnim prebivališčem na območju krajevne skupnosti. Način izvolitve članov sveta krajevne skupnosti določa zakon.

Volitve v svet krajevne skupnosti razpiše župan. Redne volitve v svete krajevnih skupnosti se opravijo istočasno kot redne volitve v občinski svet Občine Škofja Loka.

Število članov sveta krajevne skupnosti in volilne enote za volitve v svet krajevne skupnosti določi občinski svet z odlokom.

Mandat članov sveta krajevne skupnosti se začne in konča istočasno kot mandat članov občinskega sveta.

Funkcija člana sveta krajevne skupnosti je nezdružljiva s funkcijo župana, podžupana, s članstvom v nadzornem odboru občine in s funkcijo javnega uslužbenca v občinski upravi. Določbe zakona in tega statuta, ki urejajo predčasno prenehanje mandata članu občinskega sveta, se smiselno uporabljajo tudi za prenehanje mandata člana sveta krajevne skupnosti.

Funkcija člana sveta krajevne skupnosti je nepoklicna.

**60. člen**

Prvo sejo sveta krajevne skupnosti skliče dotedanji predsednik sveta krajevne skupnosti najpozneje dvajset dni po izvolitvi članov sveta krajevne skupnosti. Svet je konstituiran, ko so potrjeni mandati več kot polovici njegovih članov.

Svet krajevne skupnosti ima predsednika in podpredsednika, ki ju izmed sebe izvolijo člani sveta.

Predsednik sveta krajevne skupnosti predstavlja krajevno skupnost, sklicuje in vodi seje sveta krajevne skupnosti ter opravlja druge naloge, ki mu jih določi svet krajevne skupnosti. Podpredsednik sveta krajevne skupnosti nadomešča predsednika med njegovo odsotnostjo in opravlja naloge, ki mu jih določi predsednik.

**61. člen**

Svet krajevne skupnosti izvršuje naloge, ki so v skladu s tem statutom in posebnim odlokom naloge krajevne skupnosti. Za delovanje sveta krajevne skupnosti se smiselno uporablja poslovnik občinskega sveta.

Župan ima pravico biti navzoč na seji sveta krajevne skupnosti in razpravljati, vendar pa nima pravice glasovati.

Svet krajevne skupnosti lahko za obravnavo posameznih vprašanj sklicuje zbore krajanov krajevne skupnosti. Za sklic in izvedbo zbora krajanov se smiselno uporabljajo določbe tega statuta, s katerimi je urejen zbor občanov, pri čemer naloge župana opravlja svet krajevne skupnosti.

**63. člen**

Prostore, opremo in materialna sredstva, ki jih potrebujejo za svoje delovanje sveti krajevnih skupnosti, zagotovi občina, z njimi pa upravlja krajevna skupnost.

Krajevne skupnosti se ne smejo zadolževati.

Prihodki in odhodki krajevnih skupnosti morajo biti zajeti v finančnih načrtih. Finančne načrte, ki so kot sestavni del občinskega proračuna njegova priloga, sprejme na predlog župana občinski svet.

Občina subsidiarno ne odgovarja za finančne obveznosti krajevnih skupnosti, ki niso zajete v finančnem načrtu krajevne skupnosti tako, kot je to določeno v prejšnjem odstavku tega člena.

Za izvrševanje finančnega načrta krajevnih skupnosti je odgovoren predsednik sveta krajevne skupnosti.   
Krajevne skupnosti imajo svoje transakcijske račune.

Za izvrševanje finančnih načrtov krajevnih skupnosti se uporabljajo določbe predpisov, ki urejajo financiranje javne porabe, in določbe odloka o proračunu občine.

Nadzor nad finančnim poslovanjem krajevnih skupnosti opravljajo župan, pristojni oddelek občinske uprave in nadzorni odbor občine.

**71. člen**

Občani lahko odločajo na referendumu o vprašanjih, ki so vsebina splošnih aktov občine, ki jih sprejema občinski svet, razen o proračunu in zaključnem računu občine ter o splošnih aktih, s katerimi se v skladu z zakonom predpisujejo občinski davki in druge dajatve.

Občani lahko odločajo na referendumu tudi o drugih vprašanjih, če tako določa zakon. V tem primeru se tak referendum opravi v skladu z določbami Zakona o lokalni samoupravi (Ur. l. RS, št. 72/1993, s spremembami) ter Zakona o referendumu in ljudski iniciativi (Ur. l. RS, št. 15/1994, s spremembami), če z zakonom, ki določa in ureja referendum, ni drugače določeno.

Referendum se opravi kot naknadni referendum, na katerem občani potrdijo ali zavrnejo sprejeti splošni akt občine ali njegove posamezne določbe.

Občinski svet lahko razpiše referendum na predlog župana ali člana občinskega sveta.

Občinski svet mora razpisati referendum, če to zahteva najmanj 5 odstotkov volivcev v občini in če tako določa zakon ali statut občine.

**84. člen**

Na področju gospodarskih javnih služb občina zagotavlja:

* oskrbo s pitno vodo,
* odvajanje in čiščenje komunalne in padavinske odpadne vode,
* zbiranje komunalnih odpadkov,
* prevoz komunalnih odpadkov,
* obdelavo mešanih komunalnih odpadkov,
* odlaganje ostankov predelave ali odstranjevanja komunalnih odpadkov,
* upravljanje distribucijskega omrežja zemeljskega plina,
* urejanje in čiščenje javnih površin,
* vzdrževanje občinskih javnih cest in drugih občinskih javnih površin,
* vzdrževanje občinskih javnih cest in drugih občinskih javnih površin, gasilstvo,
* upravljanje pokopališč in pogrebna dejavnost,
* pomoč, oskrbo in namestitev zapuščenih živali v zavetišču in
* izvajanje dejavnosti na drugih področjih, če tako določa zakon.